b'\n_START_ARTICLE_\nDominik Srienc\n_START_SECTION_\n\xc5\xbdivljenje in delo\n_START_PARAGRAPH_\nMaturiral je na ZG/ZRG za Slovence v Celovcu, po maturi pa se je preselil na Dunaj, kjer je \xc5\xa1tudiral nem\xc5\xa1ko filologijo in slavistiko. Med \xc5\xa1tudijem je bil na izmenjavi v Santiagu de Compostella in v \xc4\x8de\xc5\xa1kem Olomoucu. Zelo dejaven je bil v Klubu slovenskih \xc5\xa1tudentk in \xc5\xa1tudentov na Dunaju, kjer je mdr. upravljal klubsko knji\xc5\xbenico. Diplomiral je z nalogo o Petru Handkeju. Po kon\xc4\x8danem \xc5\xa1tudiju je dve leti delal kot lektor nem\xc5\xa1kega jezika v Kirgiziji in Armeniji, nato se je zaposlil v literarnem arhivu avstrijske narodne knji\xc5\xbenice na Dunaju. Leta 2015 se je preselil v Celovec, kjer naj bi prevzel vodstvo zalo\xc5\xbebe Drava, vendar so se njune poti po kratkem \xc4\x8dasu spet raz\xc5\xa1le. Od marca 2016 sodeluje pri znanstvenem projektu Dvojezi\xc4\x8dna literarna praksa na Koro\xc5\xa1kem po letu 1991. Poleg tega se je avgusta 2016 zaposlil na In\xc5\xa1titutu Roberta Musila Univerze v Celovcu, kjer dela kot vi\xc5\xa1ji raziskovalec._NEWLINE_Srienc pi\xc5\xa1e dvojezi\xc4\x8dno poezijo v sloven\xc5\xa1\xc4\x8dini in nem\xc5\xa1\xc4\x8dini. \xc5\xbde med \xc5\xa1tudijem je svojo poezijo bral skupaj z Marijo Nagrobnigg na razli\xc4\x8dnih nastopih na Dunaju in v Gradcu. Leta 2014 je iz\xc5\xa1la njegova prva pesni\xc5\xa1ka zbirka Tu je konec - Hier ist Schluss (COBISS). Z Georgom Tkalcem sestavlja literarno-glasbeni duo Poetronic. Prvi\xc4\x8d sta nastopila marca 2016 na festivalu Kontaktna le\xc4\x8da/Kontaktlinse v Celovcu. Poezije ne le pi\xc5\xa1e, ampak jo tudi prevaja: Leta 2014 je iz\xc5\xa1el njegov prvi prevod, in sicer pesni\xc5\xa1ka zbirka Esada Baba\xc4\x8di\xc4\x87a Molitev metulja / Gebet des Schmetterlings. (COBISS)_NEWLINE_Poleg poezije pi\xc5\xa1e tudi prozo, dramska besedila in radijske igre. Za letni koncert Koro\xc5\xa1kega de\xc5\xbeelnega mladinskega zbora leta 2016 je napisal besedilo za ve\xc4\x8djezi\xc4\x8dno skladbo Luft - Air - Zrak. Z Eleno Messner je napisal scenarij za dvojezi\xc4\x8dno gledali\xc5\xa1ko predstavo Jez - Der Damm, ki je bila prvi\xc4\x8d uprizorjena 3. maja 2015 v Koncertni hi\xc5\xa1i v Celovcu.  Iz njunega sodelovanja je prav tako nastal libreto za ve\xc4\x8djezi\xc4\x8dno opero SI, SI FA!, ki bo svojo praizvedbo do\xc5\xbeivela spomladi leta 2017.'